
16 Φεβρουάριου 2018 


ΤΕΥΧΟΣ ΔΕΥΤΕΡΟ 


Αρ 


. Φύλλου 541 


ΑΠΟΦΑΣΕΙΣ 

Αριθμ. 661 _ 

Έγκριση Κανονισμού Διδακτορικών Σπουδών 
του Τμήματος Κοινωνιολογίας του Πανεπιστη¬ 
μίου Αιγαίου. 

Η ΣΥΓΚΛΗΤΟΣ ΤΟΥ ΠΑΝΕΠΙΣΤΗΜΙΟΥ ΑΙΓΑΙΟΥ 
[έκτακτη συνεδρία 92 (επαναληπτική)/02.02.2018] 

Αφού έλαβε υπόψη: 

-Τις διατάξεις του π.δ. 83/1984 (ΦΕΚΑ' 31) «Ίδρυση Πα¬ 
νεπιστημίου Αιγαίου, Ιονίου Πανεπιστημίου και Πανεπιστη¬ 
μίου Θεσσαλίας» όπως ισχύει. 

-Τη διάταξη του άρθρου 1 του π.δ. 155/2009 σε συνδυ¬ 
ασμό με τις διατάξεις των άρθρων 46 έως 49 του π.δ. 160/ 
2008 (ΦΕΚ 220 Α703.11.2008) και με τις διατάξεις των άρ¬ 
θρων 13-15 του «Κώδικα Διοικητικής Διαδικασίας». 

- Τις διατάξεις του άρθρου 45, παρ. 2 και του άρθρου 85, 
παρ. 6 του ν. 4485/2017 «Οργάνωση και λειτουργία της 
ανώτατης εκπαίδευσης, ρυθμίσεις για την έρευνα και άλλες 
διατάξεις» (ΦΕΚ 114/04.08.2017, τ.Α'). 

- Την απόφαση της υπ' αριθμ. 89 (επαναληπτι¬ 
κής)/! 3.12.2017 έκτακτης συνεδρίασης Συγκλήτου, θέμα 
2.1 «Έγκριση πλαισίου κανονισμού διδακτορικών σπουδών». 

-Την απόφαση της υπ' αριθμ. 52/24.01.2018 συνεδρία- 
σηςτης Συνέλευσης τουΤμήματος Κοινωνιολογίας, θέμα 5.1. 
«Έγκριση Κανονισμού προγράμματος Διδακτορικών Σπου¬ 
δών Τμήματος Κοινωνιολογίας σύμφωνα με τις διατάξεις των 
άρθρων 38 έως 45 και του άρθρου 85, του ν. 4485/2017.». 

-Το υπ'αριθμ 92 (επαναληπτική)/02.02.2018 πρακτι¬ 
κό της συνεδρίασης της Συγκλήτου, θέμα 3.1. «Έγκριση 
Κανονισμών Διδακτορικών Σπουδών των Τμημάτων του 
Ιδρύματος». 

-Το γεγονός ότι από τις διατάξεις της παρούσας απόφα¬ 
σης δεν προκαλείται δαπάνη σε βάρος του προϋπολογι¬ 
σμού του Ιδρύματος, αποφασίζει 

και εγκρίνει τον Κανονισμό Διδακτορικών Σπουδών του 
Τμήματος Κοινωνιολογίας, της Σχολής Κοινωνικών Επιστη¬ 
μών, ως ακολούθως: 

Άρθρο 1 
Γενικές Αρχές 

Στον παρόντα Κανονισμό παρουσιάζονται η δομή και οι κα¬ 
νόνες λειτουργίας του Προγράμματος Διδακτορικών Σπουδών 


τουΤμήματος Κοινωνιολογίας του Πανεπιςιτημίου Αιγαίου. Οι 
Διδακτορικές σπουδές αποσκοπούν στην προαγωγή της πρω¬ 
τότυπης επιςπημονικής έρευνας και οδηγούν στην απόκτηση 
Διδακτορικού Διπλώματος (Δ.Δ.). 

Άρθρο 2 

Νομικό πλαίσιο Προγράμματος Διδακτορικών 

Σπουδών 

Το Πρόγραμμα Διδακτορικών Σπουδών του Τμήματος 
Κοινωνιολογίας του Πανεπιστημίου Αιγαίου οργανώνεται 
και λειτουργεί σύμφωνα με τις διατάξεις του ν. 4485/2017 
και του εν γένει θεσμικού πλαισίου όπως κάθε φορά ισχύει. 

Άρθρο 3 

Διδακτορικό Δίπλωμα 

Το Διδακτορικό Δίπλωμα αποτελεί ακαδημαϊκό τίτλο, 
ο οποίος πιστοποιεί την εκπόνηση πρωτότυπης επιστη¬ 
μονικής έρευνας και την ουσιαστική συνεισφορά του/της 
κατόχου του στην εξέλιξη της γνώσης στον αντίστοιχο επι¬ 
στημονικό κλάδο. 

Άρθρο 4 

Όργανα Διοίκησης των Διδακτορικών Σπουδών - 

Αρμοδιότητες 

- Σύγκλητος Πανεπιστημίου Αιγαίου 
Η Σύγκλητος είναι αρμόδια για θέματα όπως: 
ί. Εγκρίνει τον Κανονισμό Διδακτορικών Σπουδών κάθε 
Τμήματος (άρθρο 13, παραγρ. ιε του ν. 4485/2017). 

ϋ. Αποφασίζει για την ίδρυση και οργάνωση προγραμμά¬ 
των τρίτου κύκλου σπουδών σε συνεργασία με άλλα Α.Ε.Ι. 
και ερευνητικά κέντρα του άρθρου 13Α του ν. 4310/2014 
(Α'258), συμπεριλαμβανομένων των ερευνητικών κέντρων 
της Ακαδημίας Αθηνών και του Ιδρύματος Ιατροβιολογικών 
Ερευνών της Ακαδημίας Αθηνών (άρθρο 13, παραγρ. ιθ του 
ν. 4485/2017). 

ίϋ. Αποφασίζει, ύστερα από εισήγηση της Συνέλευσης του 
οικείου Τμήματος, την οργάνωση προγραμμάτων τρίτου κύ¬ 
κλου σπουδών σε συνεργασία με αναγνωρισμένα ως ομοταγή 
Ιδρύματα και ερευνητικά κέντρα της αλλοδαπής, σύμφωνα με 
όσα ορίζονται στο άρθρο 43 του ν. 4485/2017. 

ίν. Συνεκτιμά την τελική έκθεση αξιολόγησης που υποβάλ¬ 
λεται από την Επιστημονική Συμβουλευτική Επιτροπή (Ε.Σ.Ε.) 
(άρθρο 44, παραγρ. 6 εδάφιο 2 του ν. 4485/2017) και ασκεί 
κάθε άλλη αρμοδιότητα που προβλέπεται από τις διατάξεις 
του ν. 4485/2017. 

- Συνέλευση Τμήματος 

Η Συνέλευση Τμήματος είναι αρμόδια για θέματα όπως: 
ί. Απονέμει τους τίτλους σπουδών των προγραμμάτων 
σπουδών που οργανώνει το Τμήμα (άρθρο 21, παραγρ. ζ 
του ν. 4485/2017). 

ϋ. Συγκροτεί επιτροπές επιλογής ή εξέτασης των υπο¬ 
ψήφιων διδακτόρων (άρθρο 31, παραγρ. 3, περιπτ. δ του 
ν. 4485/2017) και ασκεί κάθε άλλη αρμοδιότητα που προ- 
βλέπεται από τις διατάξεις του ν. 4485/2017. 

Επισημαίνεται ότι «το Πρυτανικό Συμβούλιο του οικεί¬ 
ου Ιδρύματος έχει την ευθύνη τήρησης του νόμου σε ότι 
αφορά στην οργάνωση και λειτουργία των ΠΜΣ και την 
εκπόνηση διδακτορικών διατριβών...» (άρθρο 30, παραγρ. 
5 του ν. 4485/2017). 

Άρθρο 5 

Δικαίωμα υποβολής αίτησης 

για εκπόνηση Διδακτορικής Διατριβής 
Δικαίωμα υποβολής αίτησης (άρθρο 38 του ν. 4485/2017) 
για εκπόνηση διδακτορικής διατριβής έχει ο/η κάτοχοςΔιπλώ- 
ματος Μεταπτυχιακών Σπουδών (Δ.Μ.Σ.) Α.Ε.Ι. της ημεδαπής 
ή αναγνωρισμένου ως ισότιμου της αλλοδαπής ή ενιαίου 
και αδιάσπαστου τίτλου σπουδών μεταπτυχιακού επιπέδου 
του άρθρου 46 του ν. 4485/2017. Σε ειδικές περιπτώσεις που 
προβλέπονται από τον Κανονισμό Διδακτορικών Σπουδών, 
γίνεται αιτιολογημένα δεκτός ως υποψήφιος διδάκτορας και 
μη κάτοχος Δ.Μ.Σ. 

Άρθρο 6 

Επιλογή Ύποψήφιου/ας Διδάκτορα χωρίς 

Δίπλωμα Μεταπτυχιακών Σπουδών (Δ.Μ.Σ.) 

Κατόπιν αιτιολογημένης απόφασης της Συνέλευσης, λόγω 
της εγνωσμένης ποιότητας του επιστημονικού ή επαγγελμα¬ 
τικού του/της έργου, ή αν ο/η Υποψήφιος/α έχει εξαιρετικής 
ποιότητας και επιπέδου επιςττημονική/ές δημοσίευση/εις ή 
ευρεσιτεχνία, μπορεί να γίνει δεκτός/ή και μη κάτοχος Δ.Μ.Σ. 
Στην περίπτωση αυτή ο/η Υποψήφιος/α είναι δυνατό, εφόσον 
κριθεί απαραίτητο, να υποχρεωθεί στην παρακολούθηση μα¬ 
θημάτων που ορίζονται από τη Συνέλευση. Το Τμήμα μπορεί 
να ορίσει, επιπλέον, και άλλα κριτήρια. Στις εξαιρετικές αυ¬ 
τές περιπτώσεις κατά τις οποίες γίνεται δεκτός/η μη κάτοχος 
Δ.Μ.Σ., απαιτείται Πτυχίο Ελληνικού Α.Ε.Ι. ή ομοταγούς πανε- 
πιεπημίουτου εξωτερικού αναγνωρισμένου απότοΔΙΚΑΤΣΑ 
ή τον ΔΟΑΤΑΠ. 

Άρθρο 7 

Διαδικασία επιλογής Υποψηφίων Διδακτόρων 
Α. Γενικά θέματα 
Α.1 Διαδικασία επιλογής 

Η διαδικασία επιλογής/εγγραφής Υποψήφιου/ας Διδά- 
κτορος προϋποθέτει: [α] είτε υποβολή αίτησης (άρθρο 38 
του ν. 4485/2017) από τον/την ενδιαφερόμενο/η, η οποία 
κατατίθεται τον Οκτώβριο ή τον Μάρτιο κάθε ακαδημαϊκού 
έτους στη Γραμματεία του Τ μήματος στο οποίο επιθυμεί να 
εκπονήσει Διδακτορική Διατριβή, [β] είτε την εμπρόθεσμη 
υποβολή αίτησης μετά από δημοσίευση σχετικής προκήρυ¬ 
ξης ή πρόσκλησης εκδήλωσης ενδιαφέροντος για εκπόνη¬ 
ση Διδακτορικής Διατριβής σύμφωνα με τις διατάξεις του 
άρθρου 42 του ν. 4485/2017. 

Α.2 Διαδικασία επιλογής μετά από προκήρυξη ή πρό¬ 
σκληση εκδήλωσης ενδιαφέροντος για εκπόνηση διδακτο¬ 
ρικής διατριβής (άρθρο 42 ν. 4485/2017). 


Είναι δυνατή η προκήρυξη θέσεων υποψήφιων διδακτό¬ 
ρων, υποτρόφων ή όχι, σύμφωνα με όσα ορίζονται στον Κα¬ 
νονισμό Διδακτορικών Σπουδών. Οι σχετικές προκηρύξεις 
δημοσιοποιούνται, είτε δια του ημερήσιου τύπου, είτε δια 
ανάρτησης στους οικείους διαδικτυακούς τόπους, είτε δια 
ανάρτησης σε σελίδες κοινωνικής δικτύωσηςτουΤμήματος. 

Οι προϋποθέσεις, οι όροι, οι προθεσμίες και οι διαδικα¬ 
σίες κατάθεσης υποψηφιοτήτων και επιλογής υποψηφίων 
διδακτόρων, καθώς και πρόσθετες υποχρεώσεις αυτών, 
παραδοτέα, χρονικά όρια ολοκλήρωσης των διατριβών 
και συναφή θέματα, μνημονεύονται ρητά στις σχετικές 
προκηρύξεις και προσκλήσεις. 

Η ανάθεση επίβλεψης των εν λόγω διδακτορικών διατρι¬ 
βών μπορεί, βάσει της προκήρυξης, να υπόκειται σε επιπλέ¬ 
ον διαδικασίες και κριτήρια από εκείνα που προβλέπονται 
στον ανωτέρω νόμο και στον οικείο Κανονισμό Διδακτο¬ 
ρικών Σπουδών. 

Β. Ως Υποψήφιοι/ες Διδάκτορες γίνονται δεκτοί/ες κάτοχοι: 

(α) Πτυχίου Α.Ε.Ι. της ημεδαπής ή ομοταγούς αναγνω¬ 
ρισμένου Ιδρύματος της αλλοδαπής, (β) Διπλώματος Με¬ 
ταπτυχιακών Σπουδών Α.Ε.Ι. της ημεδαπής ή ομοταγούς 
αναγνωρισμένου Ιδρύματος της αλλοδαπής (άρθρο 38 του 
ν. 4485/2017) ή ενιαίου και αδιάσπαστου τίτλου σπου¬ 
δών μεταπτυχιακού επιπέδου κατά το άρθρο 46 του 
ν. 4485/2017. (γ) Εξαίρεση από την υποχρέωση κατοχής 
Μ.Δ.Ε. για Υ.Δ., είναι δυνατή σύμφωνα με όσα ορίζονται 
ανωτέρω στο άρθρο 6 του παρόντος Κανονισμού. 

Γ. Απαιτούμενα δικαιολογητικά 

Ο/Η Υποψήφιος/α υποβάλλει αίτηση τον Οκτώβριο ή τον 
Μάρτιο κάθε ακαδημαϊκού έτους στη Γραμματεία του Τμή¬ 
ματος, συνοδευόμενη από τα παρακάτω δικαιολογητικά σε 
έντυπη ή ηλεκτρονική μορφή. 

1. Αίτηση (άρθρο 38 του ν. 4485/2017). 

2. Αναλυτικό Βιογραφικό Σημείωμα (άρθρο 38 του 
ν. 4485/2017). 

3. Αντίγραφο πτυχίου/διπλώματος με αναλυτική βαθμο¬ 
λογία και ακριβή Μ.Ο. 

4. Αντίγραφο μεταπτυχιακού τίτλου σπουδών με αναλυ¬ 
τική βαθμολογία. 

7. Φωτοτυπία αστυνομικής ταυτότητας. 

8. Δύο (2) συστατικές επιστολές, εκ των οποίων η μια (1) 
τουλάχιστον να προέρχεται από καθηγητή/τρια που έχει 
διδάξει τον υποψήφιο. 

9. Πιστοποιητικό πολύ καλής γνώσης ξένης γλώσσας. 

10. Επιστημονικές δημοσιεύσεις, διακρίσεις (εάν υπάρχουν). 

11. Αποδεικτικά επαγγελματικής εμπειρίας (εάν υπάρχουν). 

12. Αναλυτικό Υπόμνημα σχετικά με τα επιστημονικά 
ενδιαφέροντα τους και τους λόγους για τους οποίους ενδι- 
αφέρονται για διδακτορικές σπουδές. 

13. Προτεινόμενη γλώσσα εκπόνησης της διδακτορικής 
διατριβής, η οποία μπορεί να είναι διάφορη της ελληνικής- 
καταγράφεται στην αίτηση (άρθρο 38 του ν. 4485/2017). 

14. Ο/η προτεινόμενος/η ως επιβλέπων/ουσα ο/η οποί- 
ος/α (άρθρο 38 του ν. 4485/2017) ανήκει σε όσους/ες έχουν 
δικαίωμα επίβλεψης διδακτορικής διατριβής σύμφωνα με 
το άρθρο 39 του ν. 4485/2017, όπως ισχύει-καταγράφεται 
στην αίτηση (βλέπετε και άρθρο 7, Ενότητα Ε του παρόντος 
κανονισμού). 

15. Συνοπτικό Σχέδιο Πρότασης Διδακτορικής Διατριβής 
(άρθρο 38 του ν. 4485/2017) το οποίο οφείλει να περιέχει: 

1. Προτεινόμενο θέμα και τίτλο διδακτορικής διατριβής. 

2. Περιγραφή του σκοπού της διδακτορικής διατριβής και 
των υπό εξέταση ερωτημάτων ή επιστημονικών υποθέσεων. 

3. Σύντομη επισκόπηση της επιστημονικής συζήτησης 
γύρω από το προτεινόμενο θέμα και συζήτηση της πιθα¬ 
νής συνεισφοράς του εν λόγω διδακτορικού στην συνολική 
προβληματική. 

4. Σκιαγράφηση της μεθοδολογίας που θα ακολουθηθεί. 

5. Ενδεικτική βιβλιογραφία. 

Σε περίπτωση που οι τίτλοι σπουδών έχουν αποκτηθεί 
σε ΑΕΙ του εξωτερικού, θα πρέπει να υποβληθούν και σχε¬ 
τικές βεβαιώσεις ισοτιμίας από το ΔΙΚΑΤΣΑ/ΔΟΑΤΑΠ. 15. 
Ο/η προτεινόμενος/η ως επιβλέπων/ουσα (άρθρο 38 του 
ν. 4485/2017) ανήκει σε όσους/ες έχουν δικαίωμα επίβλε¬ 
ψης διδακτορικής διατριβής σύμφωνα με το άρθρο 39 του 
ν. 4485/2017, όπως ισχύει. 

Δ. Κριτήρια εκπόνησης Διδακτορικής Διατριβής. 

Η Συνέλευση του Τμήματος, ύστερα από εισήγηση της 
Τριμελούς Επιτροπής Αξιολόγησης των υποβληθεισών αι¬ 
τήσεων που έχει ορίσει για τον σκοπό αυτό, εξετάζει αν 
πληρούνται τα κατά τον νόμο απαιτούμενα προσόντα και τα 
κριτήρια που έχουν τεθεί από τον Κανονισμό Διδακτορικών 
Σπουδών του Τμή ματος. 

Εξετάζεται δηλαδή, εάν πρόκειται για υποψηφιότητα υψη¬ 
λής ποιότητας, εάν ο/η Υποψήφιος/α διαθέτει γνώση του 
αντικειμένου σε θεωρητικό επίπεδο και εις βάθος εξοικείω¬ 
ση με τον τρέχοντα επιστημονικό προβληματισμό, εάν ο/η 
Υποψήφιος/α έχει σαφή στόχο όσον αφορά στην εκπόνηση 
της Διατριβής, εάν η υποψηφιότητα υπόσχεται ερευνητική 
παραγωγή και επιτυχή κατάληξή της και εάν η ερευνητική 
πρόταση εμπίπτει στα ερευνητικά και εν γένει ακαδημαϊκά 
ενδιαφέροντα του Τμήματος. Η παραπάνω αναφερόμενη 
Τριμελής Επιτροπή Αξιολόγησης έχει το δικαίωμα να καλέ- 
σει τον/την Υποψήφιο/α σε προσωπική συνέντευξη. 

Ενδεικτικά αναφέρονται τα ακόλουθα κριτήρια που μπο¬ 
ρούν να ληφθούν υπόψη από τη Συνέλευση για τη λήψη 
απόφασης: 

1. Μεταπτυχιακό Δίπλωμα Ειδίκευσης. 

2. Διπλωματική Εργασία. 

3. Πρώτο πτυχίο (βαθμός, συνάφεια). 

4. Πτυχιακή εργασία. 

5. Επαγγελματική εμπειρία. 

6. Δημοσιεύσεις σε επιστημονικά περιοδικά. 

7. Ανακοινώσεις σε επιστημονικά συνέδρια. 

8. Συμμετοχή σε ερευνητικά προγράμματα. 

9. Πιστοποιημένη γνώση της ξένης γλώσσας. 

10. Δεύτερο πτυχίο. 

Ε. Η Συνέλευση του Τμήματος Κοινωνιολογίαςτου Πανε¬ 
πιστημίου Αιγαίου, με βάση τη συνάφεια του ερευνητικού 
αντικειμένου, ορίζει, ανά κατηγορία αιτήσεων, τριμελή επι¬ 
τροπή (αξιολόγησης) από Μέλη ΔΕΠ του Τμήματος, η οποία 
μελετά τις υποψηφιότητες και καλεί σε συνέντευξη τους/ 
τις ενδιαφερόμενους/ες. 

Η επιτροπή υποβάλλει εγγράφως αναλυτικό υπόμνημα, 
με το οποίο εισηγείται την αποδοχή ή την απόρριψη κάθε 
υποψηφιότητας, καθώς και την ανάληψη της επίβλεψης της 
Διδακτορικής Διατριβής είτε σύμφωνα με την πρόταση του/ 
της υποψήφιου/ας είτε, αν πρόταση δεν υφίσταται, με κριτή¬ 
ριο τη σύμπτωση ή τη συνάφεια με τον επιστημονικό κλάδο 
όπου εμπίπτει το θέμα της Διδακτορικής Διατριβής (άρθρο 38 


του ν. 4485/2017) και μετά από συνεννόηση με τον/την προ- 
τεινόμενο/η επιβλέποντα/ουσα. Η Συνέλευση του Τμήματος, 
αφού λάβει τη γνώμη του/της προτεινόμενου/της επιβλέ- 
ποντος/ουσας, τη συνεκτιμά με το υπόμνημα της επιτροπής 
και εγκρίνει ή απορρίπτει αιτιολογημένα την αίτηση του/της 
υποψήφιου/υποψήφιας. Στην εγκριτική απόφαση ορίζεται και 
η γλώσσα συγγραφής της διδακτορικής διατριβής (άρθρο 38 
του ν. 4485/2017) και όσα αφορούν στην επίβλεψη της σύμ¬ 
φωνα με τα αναφερόμενα στο σχετικό άρθρο του παρόντος 
Κανονισμού. 

Με απόφασή της η Συνέλευση του Τμήματος μπορεί να 
ορίσει ως προϋπόθεση για την εκπόνηση της Διδακτορικής 
Διατριβής ενός/μιας Υποψηφίου/ας την παράλληλη επιτυχή 
παρακολούθηση μαθήματος/ων ή άλλες συναφείς με την 
εκάστοτε επιστημονική έρευνα δραστηριότητες (προβλέ- 
πεται κατ' εξουσιοδότηση του άρθρου 45, παραγρ. 2, περιπτ 
στ του ν. 4485/2017). 

Άρθρο 8 

Επίβλεψη Διδακτορικής Διατριβής 

Α. Δικαίωμα επίβλεψης (άρθρο 39 του ν. 4485/2017). 

Δικαίωμα επίβλεψης διδακτορικών διατριβών έχουν τα 
Μέλη Δ.Ε.Π. Α' βαθμίδας, Αναπληρωτή και Επίκουρου του 
οικείου ή άλλου Α.Ε.Ι. ή ερευνητές Α', Β' ή Γ"βαθμίδας από 
ερευνητικά κέντρα του άρθρου 13Α του ν. 4310/2014, συ¬ 
μπεριλαμβανομένων των ερευνητικών κέντρων της Ακαδη¬ 
μίας Αθηνών και του Ιδρύματος Ιατροβιολογικών Ερευνών 
της Ακαδημίας Αθηνών ή ως διαφορετικά ορίζεται από το 
ισχύον εκάστοτε νομοθετικό πλαίσιο. 

Κάθε Επιβλέπων/ουσα μπορεί να επιβλέπει έως έξι (6) Υ.Δ. 
(μη συνυπολογιζομένων τυχόν συνεπιβλέψεων) (άρθρο 45 
παραγρ. 2 του ν. 4485/2017). 

Σε περίπτωση προκήρυξης για εκπόνηση Διδακτορικής 
Διατριβής, η ανάθεση της επίβλεψης μπορεί βάσει της 
προκήρυξης να υπόκειται σε επιπλέον διαδικασίες και κρι¬ 
τήρια από εκείνα που προβλέπονται στον νόμο και στον 
οικείο Κανονισμό Διδακτορικών Σπουδών (άρθρο 42 του 
ν. 4485/2017). 

Β. Συγκρότηση Τριμελούς Συμβουλευτικής Επιτροπής 
(άρθρο 39, παραγρ. 2 του ν. 4485/2017). 

Η Συνέλευση του Τμήματος αναθέτει στον/στην προτεινό- 
μενο/η επιβλέποντα/ουσα, σύμφωνα με την παράγραφο 3 
του άρθρου 38 του ν. 4485/2017, την επίβλεψη της Διδα¬ 
κτορικής Διατριβής και ορίζει Τριμελή Συμβουλευτική Επι¬ 
τροπή, με αρμοδιότητα να πλαισιώνει και να υποστηρίζει 
την εκπόνηση και συγγραφή της. 

Στην Επιτροπή του προηγούμενου εδαφίου μετέχουν ως 
Μέλη, ο επιβλέπων και δύο ακόμη Μέλη Δ.Ε.Π.Α' βαθμίδας, 
Αναπληρωτή και Επίκουρου από το οικείο ή άλλο Α.Ε.Ι. ή 
καθηγητές/τριες αναγνωρισμένων ως ομοταγών ιδρυμά¬ 
των της αλλοδαπής, οι οποίοι είναι κάτοχοι διδακτορικού 
διπλώματος, ή ερευνητές/τριες των βαθμιδών Α', Β'ή Γ' 
από ερευνητικά κέντρα του άρθρου 13 Α του ν. 4310/2014, 
συμπεριλαμβανομένων των ερευνητικών κέντρων της 
Ακαδημίας Αθηνών και του Ιδρύματος Ιατροβιολογικών 
Ερευνών της Ακαδημίας Αθηνών ή από αναγνωρισμένα 
ερευνητικά κέντρα ή ινστιτούτα της αλλοδαπής και έχουν 
το ίδιο ή συναφές γνωστικό αντικείμενο με την υπό κρίση 
διδακτορική διατριβή. 

Στη συμβουλευτική επιτροπή μετέχει τουλάχιστον ένα 
(1) Μέλος Δ.Ε.Π. από τις τρεις πρώτες βαθμίδες του οικείου 
Τμήματος. 

Γ. Αδυναμία τέλεσης χρεών Επιβλέποντος (άρθρο 39, 
παραγρ. 3 του ν. 4485/2017) Αν για οποιονδήποτε λόγο 
ο/η επιβλέπων/ουσα εκλείψει ή διαπιστωμένα αδυνατεί 
να επιβλέψει για μεγάλο χρονικό διάστημα, η Συνέλευση 
του Τμήματος, εκτιμώντας τις περιστάσεις, αναθέτει σε 
άλλο άτομο την επίβλεψη, σύμφωνα με όσα ορίζονται στις 
προηγούμενες παραγράφους, είτε με δική της πρωτοβου¬ 
λία, είτε ύστερα από αίτηση του/της Υ.Δ. και γνώμη του/ 
της προτεινόμενου/ης επιβλέποντος/ουσας. Διαφορετικά, 
αναθέτει σε ένα από τα άλλα δύο (2) Μέλη της Τριμελούς 
Συμβουλευτικής Επιτροπής, ακόμη και καθ'υπέρβαση του 
μέγιστου αριθμού υποψήφιων διδακτόρων που μπορεί να 
επιβλέπεται ανά άτομο, σύμφωνα με όσα ορίζονται στον 
παρόντα Κανονισμό. 

Δ. Μετακίνηση/συνταξιοδότηση Επιβλέποντος/ουσας 
(άρθρο 39, παραγρ. 2 του ν. 4485/2017). Αν ο/η αρχικά επι- 
βλέπων/ουσα μετακινηθεί σε άλλο Α.Ε.Ε ή Τμήμα Α.Ε.Ι. ή 
συνταξιοδοτηθεί, συνεχίζει να εκτελεί χρέη επιβλέποντος/ 
ουσας των διδακτορικών διατριβών που έχει αναλάβει και 
ο τίτλος απονέμεται από το Πανεπιστήμιο Αιγαίου. 

Ε. Ανάρτηση στην Ιστοσελίδα του Τμήματος (άρθρο 39, 
παραγρ. 4 του ν. 4485/2017). Τα ονόματα των υποψήφιων 
διδακτόρων, των επιβλεπόντων μελών Δ.Ε.Π. ή ερευνητών/ 
τριών, οι τίτλοι των εκπονούμενων διδακτορικών διατριβών 
και σύντομη περίληψη αυτών, καθώς και τα Μέλη των συμ¬ 
βουλευτικών επιτροπών αναρτώνται από τη Γραμματεία του 
Τμήματος στον διαδικτυακό τόπο του Τμήματος/Ιδρύματος 
στην ελληνική και στην αγγλική γλώσσα. 

Άρθρο 9 

Εκπόνηση της Διδακτορικής Διατριβής 

Η διδακτορική διατριβή οφείλει να χαρακτηρίζεται από 
επιστημονική πρωτοτυπία και αυθεντικότητα και να συνι- 
στά διακριτή συμβολή στην προαγωγή της επιστημονικής 
γνώσης και έρευνας, μέσω της δημιουργίας νέας γνώσης 
ή την άσκηση αυτόνομης κριτικής σκέψης. Η διατριβή 
οφείλει να είναι ένα πλήρες και αυτοτελές επιστημονικό 
έργο το οποίο να μπορεί δυνητικά να δημοσιευτεί είτε εξ 
ολοκλήρου ως βιβλίο, είτε τμηματικά ως σειρά άρθρων σε 
επιστημονικά περιοδικά με κριτές. Εκπονείται με ευθύνη 
των υποψηφίων και στοχεύει στο να αναπτυχθούν δόκιμες 
επιστημονικές πρωτοβουλίες υψηλής ποιότητας και διακρι- 
τής προσφοράς στην επιστήμη, με αυστηρά κριτήρια ως 
προς το θεωρητικό πλαίσιο και την μεθοδολογία. 

Η διατριβή οφείλει να χαρακτηρίζεται από σαφήνεια, ακρί¬ 
βεια, λογική ακολουθία, συνοχή, επιστημονική τεκμηρίωση, 
καθώς και οικονομία στην γλωσσική έκφραση. Πρέπει να 
είναι επιστημονικά πειστική ως προς τους λόγους επιλογής 
του θέματος, την ανάδειξη της κρισιμότητας του για το συ¬ 
γκεκριμένο επιστημονικό πεδίο, την πρωτοτυπία της έρευ¬ 
νας, την επισκόπηση της ως τώρα παραχθείσας γνώσης, την 
μεθοδολογική προσέγγιση και τους τρόπους συλλογής δε¬ 
δομένων, την οργάνωση των ευρημάτων της διδακτορικής 
διατριβής, την ερμηνεία των αποτελεσμάτων και την ένταξη 
των συμπερασμάτων στο ευρύτερο επιστημονικό πεδίο. 

Δεν υπάρχει περιορισμός για το εύρος της διδακτορι¬ 
κής διατριβής, το οποίο εξαρτάται από τις απαιτήσεις και 
τις ιδιαιτερότητες του θέματος. Προτείνεται ωστόσο ένα 


εύρος από 150 μέχρι 300 σελίδες, δηλαδή το τελικό κείμε¬ 
νο να μην υπερβαίνει τις περίπου 100.000 λέξεις (Α4, 1, 5 
διάστιχο) συμπεριλαμβανόμενης της βιβλιογραφίας, των 
υποσημειώσεων και των πιθανών παραρτημάτων, πινάκων, 
διαγραμμάτων κ.λπ. 

Ο/Η Υ.Δ. έχει τη δυνατότητα να πραγματοποιήσει ένα 
μέρος της έρευνας του σε Πανεπιστήμιο άλλης χώρας μετά 
από σύμφωνη γνώμη της Τριμελούς Συμβουλευτικής Επι¬ 
τροπής και της Συνέλευσης προκειμένου να εξοικειωθεί 
με το διεθνές σύστημα παραγωγής και τεκμηρίωσης της 
επιστη μονικής γνώσης ή/και για να συνεργαστεί σε ερευνη¬ 
τικό επίπεδο με άλλους ερευνητές/τριες. Ο/Η Υποψήφιος/α 
οφείλει να επιδιώκει ενεργή παρουσία στο διεθνές ακαδη¬ 
μαϊκό γίγνεσθαι συμμετέχοντας σε σεμινάρια ή επιστημονι¬ 
κά συνέδρια, αποβλέποντας στην αναγνώριση της έρευνας 
του/της με δημοσιεύσεις σε περιοδικά με σύστημα κριτών, 
όπου αυτό είναι εφικτό. 

Άρθρο 10 

Χρονική διάρκεια εκπόνησης 

Διδακτορικής Διατριβής 

Α. Ελάχιστη Διάρκεια (άρθρο 40, παραγρ. 1 του ν. 4485/ 
2017). 

Η ελάχιστη χρονική διάρκεια για την απόκτηση του Διδα¬ 
κτορικού Διπλώματος είναι τρία (3) πλήρη ημερολογιακά 
έτη από την ημερομηνία ορισμού της Τριμελούς Συμβου¬ 
λευτικής Επιτροπής. 

Β. Μέγιστος χρόνος ολοκλήρωσης Διδακτορικής Δια¬ 
τριβής (άρθρο 45, παραγρ. 2 του ν. 4485/2017) είναι τα 
τέσσερα (4) έτη με δυνατότητα παράτασης δύο (2) ετών 
εξαιρουμένου του έτους αναστολής σπουδών. 

Γ. Αναστολή εκπόνησης Διδακτορικής Διατριβής. 

Σε περίπτωση ανωτέρας βίας ή σημαντικού κωλύματος 
από την πλευρά των υποψηφίων, δίνεται η δυνατότητα ανα¬ 
στολής της φοίτησης μέχρι και για ένα (1) έτος. Ο χρόνος 
της αναστολής δεν προσμετρείται στην διάρκεια εκπόνησης 
της διατριβής. Σε περίπτωση, ωστόσο, που οι υποψήφιοι/ 
ες έχουν υπερβεί τα χρονικά πλαίσια ή δεν έχουν επιδείξει 
την απαιτούμενη πρόοδο με βάση το συμφωνημένο χρο¬ 
νοδιάγραμμα και τα στάδια εργασιών, η Συμβουλευτική 
Επιτροπή παρακολούθησης της διδακτορικής διατριβής 
αξιολογεί την κατάσταση και εισηγείται στη Συνέλευση τη 
διαγραφή τους. 

Άρθρο 11 

Δικαιώματα και Υποχρεώσεις 

Υποψήφιου/ας Διδάκτορα 

Ο/Η Υποψήφιος/α Διδάκτορας υποχρεούται σε ανανέ¬ 
ωση εγγραφής ανά ακαδημαϊκό έτος (άρθρο 45, παραγρ. 
2 του ν. 4485/2017). 

Ο/Η Υποψήφιος/α Διδάκτορας έχει την υποχρέωση 
να παρουσιάζει (1) φορά ετησίως στην Τριμελή Συμβου¬ 
λευτική Επιτροπή προφορικά, ενδεχομένως στο πλαίσιο 
ανοιχτών ημερίδων υποψηφίων διδακτόρων, και εγγρά- 
φως τη συντελούμενη πρόοδο στην εκπόνηση της Δι¬ 
δακτορικής Διατριβής του/της. Αντίγραφο του σχετικού 
υπομνήματος, καθώς και σχόλια επ' αυτού από τον/την 
Επιβλέποντα/ουσα ή την Τριμελή Συμβουλευτική Επι¬ 
τροπή, συνοδευόμενο από Έκθεση Προόδου που συ¬ 
ντάσσει η εν λόγω Επιτροπή, καταχωρίζεται στον ατομι¬ 
κό φάκελο του/της Υποψηφίου/ας (άρθρο 40, παραγρ. 2 

του ν. 4485/2017), αφού κατατεθεί προηγουμένως στη 
Γραμματεία του Τμήματος. 

Ο/Η Υποψήφιος/α Διδάκτορας διατηρεί πλήρη τα δικαι¬ 
ώματα και τις παροχές που προβλέπονται για τους/τις μετα- 
πτυχιακούς/ες φοιτητές/τριες του Τ μήματος (ενδεικτικά ανα- 
φέρονται: τεχνολογική και οικονομική υποστήριξη, βραβεία, 
υποτροφίες, παροχές φοιτητικής μέριμνας, εκπροσώπηση σε 
Συλλογικά Όργανα κ.λπ.), πέντε (5) έτη από την ημερομηνία 
ορισμού τηςΤριμελούς Συμβουλευτικής Επιτροπής, ενώ μετά 
την ολοκλήρωση της Διδακτορικής Διατριβής διατηρεί πλή¬ 
ρη δικαιώματα χρήσης των πανεπιστημιακών βιβλιοθηκών 
πέντε (5) έτη (άρθρο 40, παραγρ. 3 του ν. 4485/2017). 

Η Τριμελής Συμβουλευτική Επιτροπή μπορεί να ορίσει 
υποχρέωση συμμετοχής σε σεμινάρια, συνέδρια και λοιπές 
ακαδημαϊκές εκδηλώσεις ή δημοσίευση πρωτότυπων εργα¬ 
σιών σε επιστημονικά περιοδικά αναγνωρισμένου κύρους με 
σύστημα κριτών ή παρουσίαση σχετικών με το θέμα της διδα¬ 
κτορικής διατριβής εργασιών σε συνέδρια με σύστημα κριτών, 
σεμινάρια ή ημερίδες (άρθρο 45, παραγρ. 2 του ν. 4485/2017). 

Η υποχρέωση παρακολούθησης/συμμετοχής σε μαθήμα¬ 
τα εργαστήρια προτείνεται από την Τριμελή Συμβουλευτι¬ 
κή Επιτροπή και εγκρίνεται από τη Συνέλευση (άρθρο 45, 
παραγρ. 2 του ν. 4485/2017). 

Οι διδακτορικές σπουδές προσφέρονται δωρεάν (άρ¬ 
θρο 40, παραγ. 3 του ν. 4485/2017). 

Πνευματικά Δικαιώματα 

Οι διδακτορικές διατριβές συνιστούν πρωτότυπα έργα των 
υποψηφίων διδακτόρων που υποβάλλονται προς κρίση στις 
αρμόδιες ακαδημαϊκές επιτροπές αξιολόγησης. Απηχούν, 
συνεπώς, τις απόψεις των συγγραφέων και όχι των επιβλεπό- 
ντων. Οι υποψήφιοι/ες διδάκτορες κατέχουν τα πνευματικά 
δικαιώματα, ηθικά και περιουσιακά, ως δημιουργοί των έρ¬ 
γων. Κατά την έκδοση σε οποιαδήποτε μορφή των διατριβών, 
πρέπει να αναφέρεται από τους/τις διδάκτορες, το όνομα 
του Πανεπιστημίου, της Σχολής και τουΤμήματος στο οποίο 
εκπονήθηκε η διατριβή. Το Πανεπιστήμιο Αιγαίου δύναται 
να κάνει χρήση των έργων αυτών για εκπαιδευτικούς και 
ερευνητικούς σκοπούς, μόνο εφόσον αναφέρονται η πηγή 
και ο/η δημιουργός του έργου. Τα πνευματικά δικαιώματα 
διδακτορικών διατριβών που εκπονούνται στο πλαίσιο χρη¬ 
ματοδοτούμενων ερευνητικών προγραμμάτων, ενδέχεται να 
υπόκεινται σε περιορισμούς, σύμφωνα με τους όρους υλο¬ 
ποίησης των έργων. Οι συγγραφείς της διατριβής, οι επιβλέ- 
ποντες/ουσες και οι τίτλοι των ολοκληρωμένων διατριβών 
αναρτώνται στην ιστοσελίδα του Τ μήματος Κοινών ιολογίας. 
Κατά τα ακαδημαϊκώς ισχύοντα, η Λογοκλοπή ολοκληρωμέ¬ 
νης εργασίας οποιουδήποτε τύπου ή μεμονωμένων ιδεών και 
αποσπασμάτων από εργασίες τρίτων (δηλαδή η προσπάθεια 
να ιδιοποιηθεί κάποιος/α με ακαδημαϊκά ανέντιμο τρόπο 
εργασίες, αποσπάσματα εργασιών, κείμενα ή ιδέες τρίτων) 
απαγορεύεται ρητά. 

Άρθρο 12 

Δυνατότητα απασχόλησης Υποψηφίου/ας 

Διδάκτορα. 

Με πρόταση της Συνέλευσης του Τ μήματος και κοινή από¬ 
φαση των Υπουργών Παιδείας και Οικονομικών μπορεί να 
ανατίθεται σε Υ.Δ. η επικουρία Μελών Δ.Ε.Π. σε προπτυχιακό 
και μεταπτυχιακό επίπεδο με ωριαία αντιμισθία που επιβαρύ¬ 
νει τον προϋπολογισμό του Ιδρύματος (άρθρο 9, παράγρα¬ 


φος 3, εδάφιο ε, του ν. 3685/2008). Επικουρικό εκπαιδευτικό 
έργο ενδεικτικά, δύναται να είναι: 

- Η υποστήριξη εργαστηριακών προπτυχιακών/μεταπτυ- 
χιακών μαθημάτων με τη σύμφωνη γνώμη του/της διδά- 
σκοντα/ουσας του μαθήματος. 

- Η συμμετοχή στην επιτήρηση των τελικών εξετάσεων 
και των ενδιάμεσων διαγωνισμάτων (προόδων) των προ- 
πτυχιακών/μεταπτυχιακών μαθημάτων. 

Υποψήφιοι/ες Διδάκτορες που εμπίπτουν στο άρθρο 19 
παρ. 4 του ν. 4452/2017 δύναται να προσλαμβάνονται ως 
ακαδημαϊκοί υπότροφοι δια πράξεωςτου οικείου Τμήματος 
με σχέση εργασίας ιδιωτικού δικαίου ορισμένου χρόνου για 
τη διεξαγωγή διδακτικού, ερευνητικού, επιστημονικού, ορ¬ 
γανωτικού, εργαστηριακού ή κλινικού έργου καθοριζόμενου 
δια της συμβάσεως. Η προκήρυξη του γνωστικού αντικειμέ¬ 
νου γίνεται μετά από πρόταση της Γενικής Συνέλευσης του 
Τομέα και έγκριση από τη Συνέλευση Τμήματος. Η διάρκεια 
της συμβάσεως καθορίζεται μέχρι ενός πανεπιστημιακού 
έτους κατά περίπτωση, ανάλογα με τις ανάγκες του Τομέα. 
Δύναται αυτή να ανανεώνεται ή να παρατείνεται, πλην όμως 
ο συνολικός χρόνος πρόσληψης δεν δύναται να υπερβεί τα 
τρία (3) πανεπιστημιακά έτη. Η απασχόληση των ανωτέρω 
δύναται να είναι πλήρης ή μερική και η κάλυψη της αποζημί¬ 
ωσης τους θα γίνεται από υποτροφίες και πόρους που θα εξα¬ 
σφαλίζει το Τμήμα, χωρίς αύξηση της κρατικής επιχορήγησης 
προς το οικείο Α.Ε.Ι. και σύμφωνα με τις κείμενες διατάξεις. 

Άρθρο 13 

Αλλαγή θέματος Διδακτορικής Διατριβής 

Για την αλλαγή του θέματος της Διδακτορικής Διατριβής 
απαιτείται εισήγηση του/ης Επιβλέποντος/ουσας και έγκρι¬ 
ση της Συνέλευσης του Τμήματος. Η αλλαγή του θέματος 
της Διδακτορικής Διατριβής αποκλείεται μετά την υποβολή 
αίτησης του/της Υποψήφιου/ας Διδάκτορος για τη δημόσια 
υποστήριξη και την αξιολόγησή της. 

Άρθρο 14 

Γλώσσα συγγραφής Διδακτορικής Διατριβής 

Η Διδακτορική Διατριβή συντάσσεται σε γλώσσα που απο¬ 
φασίζει η Συνέλευση (άρθρο 38 παραγρ. 3 του ν. 4485/2017). 
Σε περίπτωση που η Διδακτορική Διατριβή έχει γραφεί σε άλλη 
γλώσσα, ο/η υποψήφιος/α υποβάλλει συνημμένη στη Διδα¬ 
κτορική Διατριβή εκτενή περίληψη της στην ελληνική γλώσσα. 

Άρθρο 15 

Τελική Αξιολόγηση και Κρίση 

Διδακτορικής Διατριβής 

Α. Υποβολή εισηγητικής έκθεσης τηςΤριμελούς Συμβου¬ 
λευτικής Επιτροπής στη Συνέλευση του Τ μήματος. 

Μετά την ολοκλήρωση εκπόνησης της Διδακτορικής 
Διατριβής ο/η Υποψήφιος/α υποβάλλει αίτηση στη Γραμ¬ 
ματεία για τη δημόσια υποστήριξη και την αξιολόγηση της. 
Η αίτηση κοινοποιείται στην Τριμελή Συμβουλευτική Επι¬ 
τροπή, η οποία συσκέπτεται, αποφασίζει κατά πλειοψηφία 
την έγκριση ή την απόρριψή της και, εφόσον αυτή εγκριθεί, 
συντάσσει αναλυτική Εισηγητική Έκθεση που υποβάλλεται 
στη Συνέλευση του Τμήματος στην οποία αναφέρει συνο¬ 
πτικά τις σπουδές που έχει κάνει ο/η υποψήφιος/α και το 
ιστορικό της εκπόνησης διατριβής από την φάση της έγκρι¬ 
σής της μέχρι την τελική της κατάθεση. Επίσης, ανασυνθέτει 
περιληπτικά τον τρόπο προσέγγισης του αντικειμένου της 

διατριβής, την μεθοδολογία της, τα βασικά της επιχειρήματα 
και συμπεράσματα. Στην εισηγητική έκθεση προτείνεται και 
ορισμός της επταμελούς εξεταστικής επιτροπής (άρθρο 41, 
παραγρ. 1 του ν. 4485/2017). 

Εάν η Τριμελής Συμβουλευτική επιτροπή δεν εγκρίνει την 
αίτηση του/της Υ.Δ. του/της δίνει αναλυτικά επιστημονικές 
παρατηρήσεις και προτάσεις για βελτίωση, καθώς και χρο¬ 
νοδιάγραμμα υλοποίησης. 

Β. Ορισμός Επταμελούς Εξεταστικής Επιτροπής από Συ¬ 
νέλευση. 

Η Συνέλευση τουΤμήματος Κοινωνιολογίας ορίζει Επταμελή 
Εξεταςτπκή Επιτροπή για την αξιολόγηση της Διδακτορικής 
Διατριβής (άρθρο 41, παραγρ. 1 του ν. 4485/2017). Στην επτα¬ 
μελή εξεταστική επιτροπή μετέχουν τα Μέλη της τριμελούς 
συμβουλευτικής επιτροπής, εκτός από τα αφυπηρετήσαν τα 
Μέλη αυτής, τα οποία με απόφαση της Συνέλευσης του Τμή- 
ματος αντικαθίστανται από ισάριθμα Μέλη που πληρούν τα 
κριτήρια του δεύτερου και τρίτου εδαφίου της παραγράφου 
2 του άρθρου 39 του ν. 4485, καθώς και τέσσερα (4) επιπλέον 
Μέλη, που πληρούν τα κριτήρια του δευτέρου εδαφίου της 
παραγράφου 2 του άρθρου 39 του ν. 4485/2017. 

Τα αφυπηρετήσαντα Μέλη της τριμελούς συμβουλευτι¬ 
κής επιτροπής, που έχουν αντικατασταθεί σύμφωνα με την 
παράγραφο 2, μπορεί να παρίστανται κατά τη συνεδρίαση 
χωρίς δικαίωμα ψήφου. 

Γ. Υποχρεώσεις του/της υποψήφιου/ας Διδάκτορα. 

Ο/Η Υποψήφιος/α Διδάκτορας υποχρεούται, μετά την 
υποβολή της Εισηγητικής Έκθεσης τηςΤριμελούς Συμβου¬ 
λευτικής Επιτροπής και τον ορισμό της επταμελούς εξε¬ 
ταστικής επιτροπής από τη Συνέλευση να καταθέσει στη 
Γραμματεία του Τμήματος: 

ί. Τη Διδακτορική Διατριβή σε ηλεκτρονική μορφή. 

Μ. Υπεύθυνη δήλωση στην οποία να βεβαιώνει ότι: 

«Είμαι ο/η αποκλειστικός/ή συγγραφέας της υποβληθείσας 
Διδακτορικής Διατριβής με τίτλο «...». Η συγκεκριμένη Διδα¬ 
κτορική Διατριβή είναι πρωτότυπη και εκπονήθηκε αποκλει¬ 
στικά για την απόκτηση του Διδακτορικού διπλώματος του 
Τμήματος Κοινωνιολογίας. Κάθε βοήθεια, την οποία είχα για 
την προετοιμασία της, αναγνωρίζεται πλήρως και αναφέρεται 
επακριβώς στην εργασία. Επίσης, επακριβώς αναφέρω στην 
εργασία τις πηγές, τις οποίες χρησιμοποίησα, και μνημονεύω 
επώνυμα τα δεδομένα ή τις ιδέες που αποτελούν προϊόν 
πνευματικής ιδιοκτησίας άλλων, ακόμη κι εάν η συμπερίληψη 
τους στην παρούσα εργασία υπήρξε έμμεση ή παραφρασμέ- 
νη. Γενικότερα, βεβαιώνω ότι κατά την εκπόνηση της Διδακτο¬ 
ρικής Διατριβής έχω τηρήσει απαρέγκλιτα όσα ο νόμος ορίζει 
περί διανοητικής ιδιοκτησίας και έχω συμμορφωθεί πλήρως 
με τα προβλεπόμενα στο νόμο περί προστασίας προσωπικών 
δεδομένων και τις αρχές Ακαδημαϊκής Δεοντολογίας». 

Η υπεύθυνη δήλωση προσαρτάται στην οπίσθια (νθΓ5θ) 
όψη πριν από τη σελίδα τίτλου κάθε Διδακτορικής Διατρι¬ 
βής που κατατίθεται στο Τμήμα. 

ίϋ. Σε περίπτωση που η Διδακτορική Διατριβή έχει γραφεί 
σε άλλη γλώσσα, ο/η υποψήφιος/α υποβάλλει συνημμένη στη 
Διατριβή εκτενή περίληψη της στην ελληνική γλώσσα. 

Δ. Ορισμός ημερομηνίας παρουσίασης - αξιολόγησης 
διατριβής. 

Με πρωτοβουλία του/της Προέδρου του Τμήματος και 
σε συνεννόηση με τον/την Επιβλέποντα/ουσα και τον/την 
Υ.Δ., μετά την κοινοποίηση της Διδακτορικής Διατριβής που 
έχει κατατεθεί προς εξέταση από τη Γραμματεία σε όλα τα 


Μέλη της ορισθείσας Επταμελούς Εξεταστικής Επιτροπής, 
ορίζεται εντός τριμήνου η ημερομηνία και η ώρα της πα¬ 
ρουσίασης της Διδακτορικής Διατριβής σε αίθουσα της 
Πανεπιστημιακής Μονάδας τουΤμήματος Κοινωνιολογίας 
του Πανεπιστημίου Αιγαίου. 

Όπως ρητά αναφέρεται στην πρόσκληση, οι υποψήφιοι/ 
ες διδάκτορες παρουσιάζουν και υποστηρίζουν την δια¬ 
τριβή τους δημόσια, δηλαδή ενώπιον της Επιτροπής αλλά 
και κάθε ενδιαφερόμενου/ης. Η πρόσκληση ανακοινώνεται 
από την Γραμματεία του Τμήματος και κοινοποιείται ηλε¬ 
κτρονικά σε λίστες αποδεκτών του Πανεπιστημίου Αιγαίου. 

Κατά τη διαδικασία παρουσίασης και αξιολόγησης προϋ¬ 
ποτίθεται η φυσική παρουσία, οπωσδήποτε του/της υποψή¬ 
φιου/ας και τουλάχιστον τεσσάρων (4) Μελών της Επταμε¬ 
λούς Εξεταστικής Επιτροπής.Τα υπόλοιπα Μέλη δικαιούνται 
να μετάσχουν μέσω τηλεδιάσκεψης. 

Ο/Η υποψήφιος/α παρουσιάζει το περιεχόμενο της επιστη¬ 
μονικής έρευνας του/της και τα πορίσματά της και απαντά 
σε ερωτήσεις και σχόλια μελών της Επταμελούς Επιτροπής 
ή των τυχόν αφυπηρετησάντων Μελών τηςΤριμελούς Συμ¬ 
βουλευτικής Επιτροπής.Τα αφυπηρετήσαντα Μέλη τηςτρι- 
μελούς συμβουλευτικής επιτροπής, μπορεί να παρίστανται 
κατά τη συνεδρίαση χωρίς δικαίωμα ψήφου. Η Επιτροπή στη 
συνέχεια συνεδριάζει χωρίς την παρουσία τρίτων, κρίνει την 
εργασία ως προς την ποιότητα, την πληρότητα, την πρωτό¬ 
τυπη σκέψη και τη συμβολή της στην επιστήμη και με βάση 
αυτά τα κριτήρια την εγκρίνει με πλειοψηφία τουλάχιστον 
πέντε (5) Μελών (άρθρο 41, παράγρ. 3 του ν. 4485/2017) 
και, με σύμφωνη γνώμη τουλάχιστον πέντε (5) Μελών της 
επιτροπής (ΝΣΚ 500/84 Γνμ. Δ/νσης Δικαστικού Γ.Λ.Κ.), αξι¬ 
ολογεί τη Διδακτορική Διατριβή με τους βαθμούς ΚΑΛΩΣ, 
ΛΙΑΝ ΚΑΛΩΣ ή ΑΡΙΣΤΑ. Για την απόφασή της η Επιτροπή 
συντάσσει Πρακτικό Αξιολόγησης, το οποίο υποβάλλει στη 
Γραμματεία του Τμήματος. Σε περίπτωση κατά την οποία το 
πρακτικό φέρει υπογραφές τεσσάρων μελών της Επταμελούς 
Επιτροπής, και πέμπτο Μέλος έχει υπογράψει την Εισηγητι¬ 
κή Έκθεση, ο τίτλος θεωρείται ότι έχει χορηγηθεί εγκύρως 
(ν. 4186/2013, άρθρο 39, παρ. 18). 

Ε. Βελτιώσεις της Διδακτορικής Διατριβής. 

Η Επταμελής Εξεταστική Επιτροπή έχει το δικαίωμα κατά 
την αξιολόγησή της, με απλή πλειοψηφία των μελών της, να 
ζητήσει από τον/ην υποψήφιο/α διδάκτορα να επιφέρει προ¬ 
σθήκες, αλλαγές ή διορθώσεις στο τελικό κείμενο της Διδα¬ 
κτορικής Διατριβής, τις οποίες κρίνει απολύτως απαραίτητες, 
πριν αυτή κατατεθεί στη βιβλιοθήκη του Πανεπιστημίου και 
τις βάσεις δεδομένων που ορίζονται στο άρθρο 16, ενότητα 
Α του παρόντος κανονισμού. 

Σε αυτή την περίπτωση, και οπωσδήποτε πριν από την καθο¬ 
μολόγηση του/της Υποψήφιου/ας Διδάκτορα, ο/η Επιβλέπων/ 
ουσα οφείλει να βεβαιώσει με έγγραφο του που κατατίθεται 
στη Γραμματεία του Τμήματος ότι ο/η Υποψήφιος/α επέφερε 
στο κείμενο της Διδακτορικής Διατριβής τις προσθήκες, αλ¬ 
λαγές ή διορθώσεις, όπως αυτές αναφέρονται στο πρακτικό 
Αξιολόγησης της Επταμελούς Επιτροπής. 

ΣΤ. Παροχή Βεβαίωσης. 

Στον/την Υποψήφιο/α Διδάκτορα μπορεί να χορηγείται 
από τη Γραμματεία του Τμήματος, πριν από την αναγόρευ- 
ση-καθομολόγησή του/της, βεβαίωση ότι έχει περατώσει 
επιτυχώς τη Διδακτορική Διατριβή του/της, εφόσον δεν 
εκκρεμούν διορθώσεις. 

Άρθρο 16 

Αναγόρευση-καθομολόγηση Διδακτόρων 

Ο/Η Υποψήφιος/α Διδάκτορας, μετά την ολοκλήρωση της 
παραπάνω διαδικασίας, δικαιούται να υποβάλει στη Γραμ¬ 
ματεία αίτηση για την αναγόρευση-καθομολόγησή του/της. 

Α. Πριν την αναγόρευση/καθομολόγηση, η Διδακτορική 
Διατριβή θα πρέπει να έχει τυπωθεί και βιβλιοδετηθεί με τη 
φροντίδα του/της Υποψήφιου/ας Διδάκτορα ο/η οποίος/α 
καταθέτει με δική του/της ευθύνη αντίτυπα της Διατριβής 
του/της ως εξής: 

ΐ. Υποχρεωτική κατάθεση σε ηλεκτρονική μορφή στο 
Ιδρυματικό Αποθετήριο της Βιβλιοθήκης του Πανεπιστη¬ 
μίου Αιγαίου. 

ϋ. Υποχρεωτική κατάθεση σε μορφή ΕΙ5Β στη Γραμματεία 
του Τμήματος. 

ϋί. Υποχρεωτική κατάθεση σε έντυπη μορφή στο Εθνικό 
Κέντρο Τεκμηρίωσης. 

Συγκεκριμένα, με ευθύνη της Γραμματείας του Τμήμα¬ 
τος και σε συνεργασία με τον/την Υποψήφιος/α Διδάκτορα 
πραγματοποιείται υποχρεωτικά η ηλεκτρονική ανάρτηση της 
Διδακτορικής Διατριβής στο Εθνικό Κέντρο Τεκμηρίωσης 
και κατόπιν η ταχυδρομική αποστολή ενός αντιτύπου της 
Διατριβής στο Εθνικό Κέντρο Τεκμηρίωσης (Εθνικό Κέντρο 
Τεκμηρίωσης/ΕΙΕ, Βασ. Κωνσταντίνου 48,11635, Αθήνα). 

Η Γραμματεία, πριν την καθομολόγηση, οφείλει να ελέγξει 
την κατάθεση της διατριβής στο Εθνικό Αρχείο Διδακτορικών 
Διατριβών του Εθνικού Κέντρου Τεκμηρίωσης. 

Τα ανωτέρω αποτελούν απαραίτητη προϋπόθεση προκει- 
μένου να πραγματοποιηθεί η αναγόρευση - καθομολόγηση - 
απονομή Διπλώματος στον/στην ΥΔ. 

ίν. Ο/η Υποψήφιος/α Διδάκτορας καταθέτει, υποχρεωτικά, 
δύο ηλεκτρονικά αντίτυπα της Διατριβής σε μορφή ψηφια¬ 
κού δίσκου (Οϋ) στην ΕΘΝΙΚΗ ΒΙΒΛΙΟΘΗΚΗ ΤΗΣ ΕΛΛΑΔΟΣ 
σύμφωνα με το ν. 3149/2003, άρθρο 12, παρ. 7.α και 9 ή τα 
αντιστοίχως ισχύοντα κατά τον χρόνο περάτωσης της δια¬ 
τριβής. Τα 0ϋ5 πρέπει να φέρουν ετικέτα με το όνομα του/ 
της Διδάκτορα, τον τίτλο της Διατριβής και το όνομα του 
Πανεπιστημίου, καθώς και την ημερομηνία παρουσίασης 
και αξιολόγησης της (Εθνική Βιβλιοθήκη της Ελλάδος, Τμήμα 
Εισαγωγής, κτήριο Βοτανικού, Λ. Αθηνών 31-33 και Σπύρου 
Πάτση 12,104 47 Αθήνα). 

Ο/η Υ.Δ. καταθέτει προαιρετικά στη Βιβλιοθήκη της βου¬ 
λής ηλεκτρονικό αντίτυπο της Διατριβής, με τη μορφή είτε 
ψηφιακού δίσκου (6ϋ) είτε κοινοποίησης στην ηλεκτρονική 
διεύθυνση ι·θίθΐ'θηςθ@ρ3Γΐί3ΐτΐθη1:.ςι | 'του συνδέσμου (ΙίπΚ) 
προς το Εθνικό Κέντρο Τεκμηρίωσης, όπου θα έχει ήδη 
αναρτηθεί η Διατριβή του/της. 

Β. Ο/Η Υποψήφιος/α Διδάκτορας προσκομίζει στη Γραμμα¬ 
τεία μαζί με την αίτησή του/της για ενεργοποίηση της διαδικα¬ 
σίας αναγόρευσης-καθομολόγησης, τα εξής δικαιολογητικά: 

1. Βεβαίωση από τη Φοιτητική Μέριμνα περί μη ύπαρξης 
εκκρεμοτήτων (επιστροφή κλειδιού δωματίου φοιτητικής 
εστίας, επιστροφή βιβλιαρίου υγειονομικής περίθαλψης και 
μη ύπαρξη εκκρεμοτήτων για λόγους διαμονής σε φοιτητι¬ 
κή εστία κατά τους θερινούς μήνες). 

2. Σε περίπτωση συμμετοχής στο Πρόγραμμα ΕΓ35ΐηυ5, 
βεβαίωση από το Γραφείο Ει·35ΐτιυ5 περί μη ύπαρξης οικο¬ 
νομικών εκκρεμοτήτων. 

3. Απόδειξη για την καταβολή της αξίας της περγαμηνής 
σε περίπτωση που ο/η Υ.Δ. επιθυμεί τη χορήγησή του (και 


με βάση όσα ισχύουν κάθε φορά σύμφωνα με αποφάσεις 
των αρμοδίων οργάνων). 

4. Δελτίο ειδικού φοιτητικού εισιτηρίου (Ακαδημαϊκή 
Ταυτότητα) σε περίπτωση που είναι σε ισχύ. 

5. Βεβαίωση κατάθεσης της Διδακτορικής Διατριβής στη 
Βιβλιοθήκη του Πανεπιστημίου Αιγαίου. 

6. Βεβαίωση από τη Βιβλιοθήκη περί μη ύπαρξης εκκρε¬ 
μοτήτων. 

Γ. Σε συνεδρίαση της Συνέλευσης του Τμήματος και πα¬ 
ρουσία του/της Υποψήφιου/ας Διδάκτορα ο/η Πρόεδρος 
του Τμήματος θέτει δημόσια υπόψη του Σώματος τα σχετικά 
έγγραφα που πιστοποιούν την επιτυχή ολοκλήρωση της 
διαδικασίας προφορικής παρουσίασης και αξιολόγησης 
της Διδακτορικής Διατριβής και ακολουθεί η δημόσια ανα- 
γόρευση/καθομολόγησή του/της, καθώς και η απονομή του 
Διδακτορικού Διπλώματος σε δύο αντίτυπα (Κατ' εξουσιοδό¬ 
τηση του άρθρου 45, παραγρ. 2, περιπτ. ζ του ν. 4485/2017). 
Λεπτομέρειες της ανωτέρω διαδικασίας καθώς και ο τύπος 
του Διδακτορικού Διπλώματος προβλέπονται στη σχετική 
τυποποιημένη διαδικασία του Ιδρύματος και αντίστοιχη 
απόφαση Συγκλήτου. Το κείμενο καθομολόγησης του/της 
Υποψ. διδάκτοροςτου Πανεπιστημίου Αιγαίου έχει εγκριθεί 
με απόφαση Συγκλήτου της υπ' αριθμ. 7 έκτακτης συνεδρί¬ 
ας (επαναληπτική) /18.07.2017 (ΦΕΚ 2737/4-8-2017, τ.Β'). 
Σύμφωνα με την υπ' αριθμ. 21/19-1-2017, θέμα 7.4 απόφα¬ 
ση της Συγκλήτου, ή όπως κάθε φορά ισχύει, δίνεται η δυ¬ 
νατότητα πραγματοποίησης καθομολόγησης και απονομής 
του διδακτορικού διπλώματος σε υποψήφιους/ες διδάκτο¬ 
ρες που διαμένουν αποδεδειγμένα στο εξωτερικό, ενώπιον 
των ελληνικών, πρεσβευτικών και προξενικών αρχών. 

Το Διδακτορικό δίπλωμα μπορεί να χορηγείται και σε 
περγαμηνή, αν τούτο ζητηθεί από τον/την ίδιο/α τον/την 
Διδάκτορα και καταβληθεί η αξία που κάθε φορά ορίζεται 
αρμοδίως σύμφωνα με τα οριζόμενα παραπάνω. 

Άρθρο 17 

Διαγραφή υποψηφίων διδακτόρων 

(Πρόβλεψη κατ' εξουσιοδότηση του άρθρου 45, παραγρ. 2, 
περιπτ. στ' του ν. 4485/2017). 

Α. Είναι δυνατή κατά νόμο η διαγραφή από τα Μητρώα του 
Τμήματος Υποψήφιου/ας Διδάκτορα για λόγο αναφερόμενο 
στην επιστημονική πρόοδο της διαδικασίας εκπόνησης της 
διατριβής του/της (λ.χ. επί μακρόν αδικαιολόγητη έλλειψη συ¬ 
νεργασίας με την τριμελή Συμβουλευτική Επιτροπή, αμέλεια, 
αδράνεια, έλλειψη ενδιαφέροντος, κ.τλ. προκύπτουσα από 
τις ετήσιες εκθέσεις προόδου αυτής) ή για άλλο σπουδαίο 
λόγο (ΣΤΕ 5957/1995, 7μελούς, ΝΣΚ 166/2011, 294/2011, 
ΝΣΚ 237/2014) ο οποίος σε κάθε περίπτωση πρέπει να αφο¬ 
ρά στο πρόσωπο του/της Ύποψήφιου/ας Διδάκτορα και να 
συνάπτεται με υπαίτια συμπεριφορά αυτού/ης. 

Β. Αυτοδίκαια κατόπιν αιτήσεως του/της Υ.Δ. 

Γ. Εάν ο/η υποψήφιος/α διδάκτορας, κατά τη διάρκεια εκ¬ 
πόνησης ή παρουσίασης της Διδακτορικής Διατριβής του/ 
της, υποπέσει σε παράπτωμα που εμπίπτει στο δίκαιο περί 
πνευματικής ιδιοκτησίας (ν. 2121/1993, όπως ισχύει) και 
υπόκειται στις ρυθμίσεις περί εννόμου προστασίας, μπορεί 
να επιβληθούν κυρώσεις κατόπιν απόφασης των αρμοδίων 
Οργάνων, με βάση τις κείμενες διατάξεις. 

Δ. Ο/Η Υποψήφιος/α Διδάκτορας διαγράφεται, κατόπιν από¬ 
φασης της Συνέλευσης, όταν έχει υπερβεί τον μέγιστο χρόνο 
ολοκλήρωσης της διατριβής που έχει θεσπίσει το Τμήμα. 

Συγκεκριμένα, οι υποψήφιοι/ες διδάκτορες διαγράφο¬ 
νται με απόφασης της Συνέλευσης του Τμήματος, στις εξής 
περιπτώσεις: 

α) Αν δεν ανταποκρίνονται συστηματικά στις υποχρεώ¬ 
σεις τους. 

β) Αν επί το πολύ δυο (2) ακαδημαϊκά έτη δεν καταθέ¬ 
σουν στην Γραμματεία του Τμήματος τις προβλεπόμενες 
εκθέσεις προόδου. 

γ) Μετά από πρόταση του/της επιβλέποντος/ουσας καθη- 
γητή/τριας εάν διαπιστωμένα έχει παρέλθει μεγάλο διάστη¬ 
μα χωρίς επικοινωνία και ενημέρωση για την πρόοδό τους. 

Η διαγραφή αποφασίζεται απάτη Συνέλευση μετά από εισή¬ 
γηση κατάπλειοψηφίατηςΤριμελούςΣυμβουλευτικής Επιτρο¬ 
πής. Ο/Η υποψήφιος/α διδάκτορας έχει δικαίωμα να παραστεί 
στη Συνέλευση πριν την τελική απόφαση διαγραφής και να 
εκθέσει τις απόψεις του/της ή να υποβάλει σχετικό υπόμνημα. 

Άρθρο 18 

Ανάκληση Διδακτορικού Διπλώματος 

Διδακτορικός Τίτλος που χορηγήθηκε είναι δυνατόν να 
ανακληθεί ή ακυρωθεί, εάν αποδειχθεί ότι δεν συνέτρεχαν 
την εποχή της απόκτησής του οι εκ του νόμου και του παρό¬ 
ντος Κανονισμού προϋποθέσεις κτήσης του και, κατεξοχήν 
αλλά μη περιοριστικά, εάν αποδειχθεί ότι το σύνολο ή μέρος 
της Διδακτορικής Διατριβής αποτελεί προϊόν λογοκλοπής. 

Η ανάκληση ή ακύρωση γίνεται μετά από πλήρως τεκ¬ 
μηριωμένη εισήγηση της Συνέλευσης του Τμήματος Κοι- 
νωνιολογίας η οποία κοινοποιείται στον/στην Πρύτανη του 
Ιδρύματος, (βλ. και υπ' αριθμ. 347/2013 Γνωμ. ΝΣΚ). 

Άρθρο 19 

Εκπόνηση Διδακτορικής Διατριβής με συνεργαζό- 
μενο ερευνητικό κέντρο ή ινστιτούτο της ημεδαπής 
και ομοταγή ιδρύματα ή ινστιτούτα της αλλοδαπής 
(συνεπίβλεψη). 

ΤοΤμήμα Κοινωνιολογίαςτου Πανεπιστημίου Αιγαίου είναι 
δυνατό να αναθέσει την εκπόνηση Διδακτορικής Διατριβής 
σε συνεπίβλεψη με συνεργαζόμενο ερευνητικό κέντρο ή 
ινστιτούτο της ημεδαπής και ομοταγή ιδρύματα ή ινστιτούτα 
της αλλοδαπής, εφόσον πληρούνται οι προϋποθέσεις που 
προβλέπει το άρθρο 43, παραγρ. 3 του νόμου 4485/2017. 

Άρθρο 20 

Επιβράβευση Διδακτορικών Διατριβών 

Σε περίπτωση προτάσεων για Βραβεία/Υποτροφίες/Δια- 
κρίσεις, είναι δυνατόν να θεσπιστούν από το Τμή μα διαδικα¬ 
σίες εσωτερικής κατάταξης των Διδακτορικών Διατριβών. 

Ένα από τα κριτήρια της αξιολόγησης αυτής μπορεί να 
είναι η επιστημονική ποιότητα των δημοσιεύσεων που προ- 
έκυψαν, από την έρευνα στο πλαίσιο της Διδακτορικής Δι¬ 
ατριβής, σε άρθρα δημοσιευμένα σε έγκυρα επιστημονικά 
περιοδικά ή συνέδρια μετά από κρίση, εγχειρίδια, βιβλία, 
παραδοτέα έργων, πατέντες άλλων επιστημόνων, καθώς 
και οι ετεροαναφορές (αώΐίοπϊ) σε αυτές. 

Άρθρο 21 
Λοιπές ρυθμίσεις 

Α. Για τους/τις Υποψήφιους/ες Διδάκτορες του Τμήματος 
Κοινωνιολογίαςτου Πανεπιστημίου Αιγαίου, όσον αφορά στην 


υλικοτεχνική υποδομή, τη γραμματειακή κάλυψη, την τεχνο¬ 
λογική και οικονομική υποστήριξη, τα βραβεία, τις υποτρο¬ 
φίες και τη φοιτητική μέριμνα, ισχύουν οι εκάςττοτε κείμενες 
διατάξεις του νόμου και οι αποφάσεις της Συγκλήτου ή άλλων 
αρμοδίων οργάνων του Πανεπιστημίου Αιγαίου για τους φοι¬ 
τητές και φοιτήτριες του μεταπτυχιακού κύκλου σπουδών. 

Ειδικότερα, με βάση τη νομοθεσία όπως κάθε φορά ισχύει, 
οι Υποψήφιοι/ες Διδάκτορες δικαιούνται πλήρη υγειονομική 
και νοσοκομειακή περίθαλψη στο Εθνικό Σύστημα Υγείας 
με κάλυψη των σχετικών δαπανών από τον Εθνικό Οργα¬ 
νισμό Παροχής Υπηρεσιών Υγείας (παρ. 3, άρθρο 31 του 
ν. 4452/2017), δάνεια (σύμφωνα με τις διατάξεις της παρ. 8, 
του άρθρου 43 του ν. 2413/1996), δελτίο ειδικού φοιτητικού 
εισιτηρίου (σύμφωνα με την Φ5/11496/Β3 κοινή υπουργική 
απόφαση (ΦΕΚ 2234/4.10.2011 τ.Β’), σίτιση (σύμφωνα με 
τους όρους και τις προϋποθέσεις της υπ' αριθμ. Φ5/68535/ 
Β3/18-6-2012 κοινής υπουργικής απόφασης (ΦΕΚ 1965/ 
18-6-2012, τ.Β') και στέγαση (σύμφωνα με τις αποφάσεις των 
αρμοδίων οργάνων του Πανεπιστημίου Αιγαίου). 

Άρθρο 22 

Κύκλος Διδακτορικών Σπουδών 

Προβλέπεται, στο πλαίσιο πάντα της ισχύουσας νομοθεσίας, 
η δυνατότητα λειτουργίας οργανωμένου κύκλου Διδακτορι¬ 
κών Σπουδών στο Τμήμα Κοινωνιολογίας υπό την προϋπό¬ 
θεση ότι στην αρχή κάθε ακαδημαϊκού έτους θα κατατίθεται 
συγκεκριμένο πρόγραμμα σεμιναρίων, στο οποίο η φοίτηση 
των Υ.Δ. θα είναι υποχρεωτική. Ο/Η υπεύθυνος/η του κύκλου 
Διδακτορικών Σπουδών θα ορίζεται από τη Συνέλευση του 
Τ μήματος. Στην αρχή της κάθε ακαδημαϊκής χρονιάς ο/η υπεύ¬ 
θυνος/η θα καταθέτει την σύνθεση της ομάδας διδασκόντων. 

Άρθρο 23 

Μεταβατικές διατάξεις 

Οι διατάξεις του ν. 4485/2017 εφαρμόζονται και για τους/ 
τις Υ.Δ. που έχουν γίνει δεκτοί/ές πριν από την έναρξη ισχύ¬ 
ος του, εφόσον δεν έχει οριστεί, κατά την έναρξη της ισχύος 
του, η επταμελής εξεταστική επιτροπή του άρθρου 41 του 
νόμου (άρθρο 85, παραγρ. 5 του ν. 4485/2017). Οι Υ.Δ. που 
υπάγονται στην ανωτέρω κατηγορία και έχουν υπερβεί 
την ανώτατη διάρκεια εκπόνησης διδακτορικής διατριβής, 
υποχρεούνται να την ολοκληρώσουν εντός τριετίας από 
τη δημοσίευση στο ΦΕΚ του παρόντος Κανονισμού, χωρίς 
δυνατότητα περαιτέρω παράτασης ή αναστολής φοίτησης. 

Άρθρο 24 

Τελικές διατάξεις 

Με απόφαση της Συνέλευσης τουΤμήματος καταρτίζεται 
ο Κανονισμός Διδακτορικών Σπουδών του, ο οποίος εγκρί- 
νεται από τη Σύγκλητο, δημοσιεύεται στην Εφημερίδα της 
Κυβερνήσεως, αναρτάται στο διαδικτυακό τόπο του Τμή¬ 
ματος και κοινοποιείται στο Υπουργείο Παιδείας, Έρευνας 
και Θρησκευμάτων (άρθρο 45 του ν. 4485/2017). 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Μυτιλήνη, 2 Φεβρουάριου 2018 

